b'\n_START_ARTICLE_\nTRAPPIST-1h\n_START_PARAGRAPH_\nTRAPPIST-1h (dar \xc5\xbeymima 2MASS J23062928-0502285 h) \xe2\x80\x93 egzoplaneta, skriejanti apie ultra\xc5\xa1alt\xc4\x85j\xc4\x85 \xc5\xbevaig\xc5\xbed\xc4\x99 nyk\xc5\xa1tuk\xc4\x99 TRAPPIST-1, nuo Saul\xc4\x97s sistemos nutolusi\xc4\x85 39 \xc5\xa1viesme\xc4\x8di\xc5\xb3 (12 parsek\xc5\xb3) ir esan\xc4\x8di\xc4\x85 Vandenio \xc5\xbevaig\xc5\xbedyne. Ji yra viena i\xc5\xa1 keturi\xc5\xb3 \xc5\xa1ios sistemos planet\xc5\xb3, atrast\xc5\xb3 Spitzer kosminiu teleskopu._NEWLINE_Tai toliausiai nuo savo \xc5\xbevaig\xc5\xbed\xc4\x97s skriejanti \xc5\xbeinoma planeta TRAPPIST-1 sistemoje. Gana \xc5\xbeemas planetos tankis rodo joje esant vandens (kaip ir kai kuriose kitose \xc5\xa1ios sistemos planetose).\n_START_SECTION_\nCharakteristikos\n_START_PARAGRAPH_\nTRAPPIST-1h spindulys siekia 0,773 \xc5\xbdem\xc4\x97s spindulio, mas\xc4\x97 \xe2\x80\x93 0,331 \xc5\xbdem\xc4\x97s mas\xc4\x97s, u\xc5\xbe \xc5\xbdem\xc4\x99 ji ma\xc5\xbedaug 77\xc2\xa0% ma\xc5\xbeesn\xc4\x97, o trauka planetos pavir\xc5\xa1iuje yra atitinkamai 56\xc2\xa0% \xc5\xbdem\xc4\x97s traukos. Planetos tankis yra 3,97 g/cm\xc2\xb3 (labai artimas Marso tankiui). Atsi\xc5\xbevelgiant \xc4\xaf tai, apie \xe2\x89\xa4 5\xc2\xa0% TRAPPIST-1h mas\xc4\x97s tur\xc4\x97t\xc5\xb3 sudaryti vanduo. Tik\xc4\x97tina, kad jis egzistuoja storo ledo sluoksnio pavidalu, nes planet\xc4\x85 pasiekia nedidelis \xc5\xbevaig\xc5\xbed\xc4\x97s, apie kuri\xc4\x85 ji skrieja, elektromagnetin\xc4\x97s spinduliuot\xc4\x97s kiekis. Planetos didysis pusa\xc5\xa1is yra 0,06193488 \xc2\xb1 8,0e-07 av, ekscentricitetas \xe2\x80\x93 0,00567 (\xc2\xb1 0,00121), o orbitos inklinacija \xe2\x80\x93 89,796 (\xc2\xb1 0,023) laipsnio. Pusiausvyros temperat\xc5\xabra yra 169 K (\xe2\x88\x92104 \xc2\xb0C)._NEWLINE_Planeta skrieja apie ultra\xc5\xa1alt\xc4\x85j\xc4\x85 nyk\xc5\xa1tuk\xc4\x99 TRAPPIST-1. Jos spindulys yra 0,121 Saul\xc4\x97s spindulio, o mas\xc4\x97 \xe2\x80\x93 0,089 Saul\xc4\x97s mas\xc4\x97s. Efektin\xc4\x97 temperat\xc5\xabra siekia 2511 \xc2\xb1 37 K (tuo tarpu Saul\xc4\x97s \xe2\x80\x93 5778 K), am\xc5\xbeius \xe2\x80\x93 3\xe2\x80\x938 milijardus met\xc5\xb3. Be to, TRAPPIST-1 yra labai blausi (jos \xc5\xa1viesis siekia 0,0005 Saul\xc4\x97s \xc5\xa1viesio) ir plika akimi nematoma (regimasis ry\xc5\xa1kis yra 18,8)._NEWLINE_Nors TRAPPIST-1h ir yra toliausiai nuo TRAPPIST-1 skriejanti \xc5\xbeinoma \xc5\xa1ios sistemos planeta, jos orbitinis periodas vis vien nedidelis \xe2\x80\x93 18,868 paros, o vidutinis nuotolis nuo \xc5\xbevaig\xc5\xbed\xc4\x97s \xe2\x80\x93 0,0619 av. Palyginimui, Merkurijaus, artimiausios Saulei planetos, vidutinis nuotolis yra 0,38 av._NEWLINE_TRAPPIST-1h skrieja u\xc5\xbe vadinamosios \xc5\xa1erk\xc5\xa1no ribos, kur temperat\xc5\xabra yra pakankamai \xc5\xbeema vandenilio junginiams suled\xc4\x97ti. Nepaisant to, joje vis vien gal\xc4\x97t\xc5\xb3 b\xc5\xabti skysto vandens. Tokios s\xc4\x85lygos egzistuot\xc5\xb3 tuomet, jei planetos atmosferoje b\xc5\xabt\xc5\xb3 pakankamai vandenilio (H\xe2\x82\x82) duj\xc5\xb3 (arba egzistuojan\xc4\x8di\xc5\xb3 nuo planetos atmosferos susiformavimo, arba palaipsniui papildan\xc4\x8di\xc5\xb3 atmosfer\xc4\x85 d\xc4\x97l geologini\xc5\xb3 proces\xc5\xb3) ir esant vidin\xc4\x97s \xc5\xa1ilumos \xc5\xa1altiniui. Be to, po TRAPPIST-1h pavir\xc5\xa1iumi gal\xc4\x97t\xc5\xb3 egzistuoti vandenynas, susidar\xc4\x99s d\xc4\x97l \xc5\xbevaig\xc5\xbed\xc4\x97s gravitacinio poveikio, kai planeta stumiama ir tempiama su tokia j\xc4\x97ga, kuri sukelia vidin\xc4\x99 trint\xc4\xaf (angl. tidal heating). D\xc4\x97l tokio proceso Jupiterio palydovui Ijo b\xc5\xabdingas didelis vulkaninis aktyvumas, o Saturno palydove Encelade tryk\xc5\xa1ta vandens ir ledo geizeriai.'